Jee Simón Pedro jín inka te̱e súkuáꞌa Jesús maa níkɨ́nꞌ ráa ya̱ta̱ꞌ nu̱u̱nꞌ kua̱ꞌa̱nꞌ rá ñɨvɨ vá jín Jesús. Jee te̱e vá ya̱ súkuáꞌa Jesús vá jíníꞌ ta̱ꞌán‑a jín su̱tu̱ꞌ kúñáꞌnú, jee saáva nki̱vɨ‑ɨ jín Jesús iniꞌ veꞌi nu̱u̱nꞌ kúvi chíkéꞌi ma̱ꞌñú veꞌi su̱tu̱ꞌ vá.
Soo Pedro chi nkino̱o re̱ꞌ íñɨ́ re̱ꞌ yuvéꞌí chíkéꞌi. Jee nkene inka te̱e vá súkuáꞌa Jesús vá, ya̱ jíníꞌ ta̱ꞌán jín su̱tu̱ꞌ kúñáꞌnú vá, jee nkaꞌanꞌ‑a jín ñaꞌan ya̱ kúmí yuvéꞌí yukuán, jee nsi̱kívɨ‑ɨ Pedro iniꞌ veꞌi nu̱u̱nꞌ kúvi chíkéꞌi ma̱ꞌñú veꞌi vá.
Saájee ñaꞌan ya̱ kúvi musúꞌ ya̱ kúmí yuvéꞌí vá nkachiꞌ ña nu̱u̱nꞌ Pedro: ―¿Á nsú suni noꞌó kúvi ɨɨn rá te̱e ya̱ nku̱táꞌán nnikɨnꞌ nsu̱kuáꞌa jín te̱e yaꞌá? ―nkachiꞌ ña. Nkachiꞌ Pedro: ―Nsu̱ví‑nꞌ kúvi‑i.
Jee rá musúꞌ jín rá te̱e ya̱ kúmí veñu̱ꞌun káꞌnú nsta̱ꞌánꞌ ráa ñuꞌunꞌ chi vi̱jin, jee núvixinꞌ ráa. Jee suni nu̱u̱nꞌ íñɨ́ ráa yukuán íñɨ́ Pedro núvixinꞌ re̱ꞌ ranika̱ꞌ.
Saájee su̱tu̱ꞌ kúñáꞌnú vá ni̱ka̱tu̱ꞌún‑u Jesús jie̱ꞌe̱ꞌ rá te̱e súkuáꞌa re̱ꞌ ráa, jín jie̱ꞌe̱ꞌ rá tu̱ꞌun xínéꞌénꞌ re̱ꞌ.
Jee nna̱xiníkó Jesús nu̱u̱nꞌ re̱ꞌ: ―Nuꞌuꞌ, jee nu̱u̱nꞌ nijinꞌ nu̱u̱nꞌ íyó chitú ñɨvɨ nkaꞌanꞌ ni̱ꞌ. Jee sukuáni nxi̱néꞌénꞌ ni̱ꞌ maa iniꞌ rá veꞌi sinagoga nu̱u̱nꞌ kútútú rá ñɨvɨ Israel súkuáꞌa ráa Tu̱ꞌun Ndiosíꞌ, jín chíkéꞌi iniꞌ veñu̱ꞌun káꞌnú, nu̱u̱nꞌ nútútú ntáká rá ñɨvɨ Israel. Jee ni ɨɨn tu̱ꞌun ntu̱náꞌ nkáꞌánꞌ yuꞌuꞌ kuitɨꞌ ni̱ꞌ.
Jee, ¿na̱ kuvi chi jíkátu̱ꞌún nú nuꞌuꞌ rúja? Ka̱ka̱tu̱ꞌún rá ñɨvɨ ya̱ nteso̱ꞌo rá tu̱ꞌun ya̱ nkachiꞌ ni̱ꞌ nu̱u̱nꞌ ráa. Kune̱ꞌyá, chi suviráa vá jíníꞌ na̱a̱ꞌ nijia na̱ tu̱ꞌun kúvi ya̱ nkachiꞌ ni̱ꞌ.
Jee sáá nkachiꞌ Jesús rá tu̱ꞌun yaꞌá, ɨɨn rá te̱e ya̱ íñɨ́ yukuán, ya̱ kúmí veñu̱ꞌun káꞌnú, jee nkatuꞌ te̱e vá nu̱u̱nꞌ Jesús jee nkachiꞌ‑i nu̱u̱nꞌ re̱ꞌ: ―¿Á sukuán náxiníkó nú nu̱u̱nꞌ su̱tu̱ꞌ kúñáꞌnú rúja?
Jee nna̱xiníkó Jesús nu̱u̱nꞌ re̱ꞌ: ―Retú nkaꞌanꞌ niva̱ꞌa ni̱ꞌ, jee ku̱ꞌva ya̱ naáꞌ jie̱ꞌe̱ꞌ ná kúvi ya̱ niva̱ꞌa ya̱ nkachiꞌ ni̱ꞌ. Soo retú va̱tu̱ni nkaꞌanꞌ ni̱ꞌ, ¿na̱ kuvi chi nkatuꞌ nú nu̱u̱nꞌ ni̱ꞌ?
Saájee Anás nsa̱ꞌá re̱ꞌ ya̱ ni núꞌníꞌ Jesús jee nchu̱ichí re̱ꞌ maa kua̱ꞌa̱nꞌ‑a nu̱u̱nꞌ Caifás ya̱ kúvi su̱tu̱ꞌ kúñáꞌnú.
Jee íñɨ́ i̱i̱ꞌ Simón Pedro núvixinꞌ re̱ꞌ yunúꞌúnꞌ, jee nkachiꞌ rá ñɨvɨ íñɨ́ yukuán nu̱u̱nꞌ re̱ꞌ: ―¿Á nsú suni noꞌó kúvi ɨɨn te̱e ya̱ nku̱táꞌán nnikɨnꞌ nsu̱kuáꞌa re̱ꞌ nó? Jee ñasɨꞌ Pedro nu̱u̱nꞌ tu̱ꞌun vá chi nkachiꞌ re̱ꞌ: ―Nsu̱ví‑nꞌ kúvi‑i ―nkachiꞌ re̱ꞌ.
Jee ɨɨn rá musúꞌ su̱tu̱ꞌ kúñáꞌnú, ya̱ nkuvi táꞌán veꞌi te̱e ya̱ nkuachi Pedro so̱ꞌo‑o jee ni̱ka̱tu̱ꞌún‑u Pedro: ―¿Á nsú noꞌó vá niniꞌ ni̱ꞌ jín re̱ꞌ nu̱u̱nꞌ káá tataꞌ sáꞌá vá?
Jee tukuni nkachiꞌ Pedro ya̱ ntu̱ví jíníꞌ‑i, jee kuísá ntañúꞌún kuitɨꞌ nkana stóꞌo.